|  |
| --- |
| **Naziv Natječaja:** Javni natječaj za financiranje programa i projekata udruga iz područja socijalnog i humanitarnog značenja za unapređenje kvalitete života osoba s invaliditetom iz Proračuna Grada Zagreba za 2019. |

**UPUTE ZA PRIJAVITELJE**

za prijavu na Natječaj za programe i projekte financiranja udruga

Datum objave Natječaja: **1. ožujka 2019.**

Rok za dostavu prijava: **1. travnja 2019.**

SADRŽAJ

1. CILJEVI NATJEČAJA I PRIORITETI ZA DODJELU SREDSTAVA..........................3
2. **VRSTA I VISINA FINANCIJSKE POTPORE ...............................................................6**
3. FORMALNI UVJETI NATJEČAJA ……….....................................................................6
4. PARTNERSTVA I SURADNJA NA PROVEDBI PROGRAMA I PROJEKTA …...…9
5. PRIHVATLJIVI TROŠKOVI KOJI ĆE SE FINANCIRATI PUTEM JAVNOG NATJEČAJA ……………………………………………………………………………9
6. KAKO PRIJAVITI PROGRAM ILI PROJEKT, SADRŽAJ PRIJAVE I DOKUMENTACIJA KOJU PRIJAVITELJ MORA PRILOŽITI UZ PRIJAVU ………11
7. KOME SE I U KOJEM ROKU OBRATITI ZA DODATNA POJAŠNJENJA ….……..13
8. PROCJENA PRIJAVA I DONOŠENJE ODLUKE O DODJELI SREDSTAVA……………………….…………………………………………….…….13
9. OBAVIJEST O DONESENOJ ODLUCI O DODJELI FINANCIJSKIH SREDSTAVA ………………………………………………………………………………………..….14
10. PODNOŠENJE PRIGOVORA ………………………………………………….……...15
11. UGOVARANJE, PRAĆENJE TE OBUSTAVLJANJE ISPLATE I POVRAT ISPLAĆENIH SREDSTAVA …………………………………………………….…….15
12. INFORMIRANJE I VIDLJIVOST .………………………………….………….…..….16

POPIS NATJEČAJNE DOKUMENTACIJE …………....………………….………..…….16

1. CILJEVI NATJEČAJA I PRIORITETI ZA DODJELU SREDSTAVA

Ciljevi Natječaja i prioriteti za dodjelu sredstava su utvrđeni u Programu financiranja udruga iz područja socijalnog i humanitarnog značenja za unapređenje kvalitete života osoba s invaliditetom za 2019.

Programom socijalnog i humanitarnog značenja za unapređenje kvalitete života osoba s invaliditetom definirani su prioriteti financiranja:

1. jačanje i potpora djeci s teškoćama u razvoju, osobama s invaliditetom i članovima njihovih obitelji, edukacija i savjetodavni rad, provođenje pomoći i samopomoći, prevencija institucionalizacije, alternativni oblici skrbi i neovisno življenje

2. poticanje cjelovite integracije djece s teškoćama u razvoju i osoba s invaliditetom

3. unapređenje zdravlja djece s teškoćama u razvoju i osoba s invaliditetom

4. mobilnost djece s teškoćama u razvoju i osoba s invaliditetom

5. poticanje zapošljavanja i profesionalne rehabilitacije osoba s invaliditetom

6. promicanje zaštite prava, zaštite od nasilja i diskriminacije osoba s invaliditetom

7. sudjelovanje osoba s invaliditetom u javnom životu, kulturi i sportu

8. informiranje, komunikacija i podizanje razine svijesti o pravima osoba s invaliditetom

9. jačanje kapaciteta udruga osoba s invaliditetom (inicijalna pomoć udrugama osoba s invaliditetom za razvoj aktivnosti u lokalnoj zajednici, osnaživanje udruga osoba s invaliditetom koje pružaju usluge korisnicima u lokalnoj zajednici) u svrhu razvoja socijalnih usluga

10. institucijska pomoć razvoju udruga osoba s invaliditetom.

**1. Jačanje i potpora djeci s teškoćama u razvoju, osobama s invaliditetom i članovima njihovih obitelji, edukacija i savjetodavni rad, provođenje pomoći i samopomoći, prevencija institucionalizacije, alternativni oblici skrbi i neovisno življenje**

Programi i projekti iz ove skupine odnose se na organizaciju pomoći i samopomoći, resocijalizaciju i integraciju osoba s invaliditetom u svakodnevni život; različite grupe potpore roditeljima, skrbnicima i članovima obitelji djece s teškoćama u razvoju, osobama s invaliditetom; na poticanje samostalnog življenja, osobito na samostalno stanovanje koje nudi alternativu institucijskom smještaju i za osobe s invaliditetom i djecu s teškoćama u razvoju; na provođenje različitih programa za edukaciju osoba s invaliditetom, članova obitelji i svih drugih sudionika u sustavima zaštite i ostvarivanju prava osoba s invaliditetom.

Ciljevi:

- odgajati i obrazovati djecu s teškoćama u razvoju i mlade osobe s invaliditetom za partnerske i obiteljske uloge

- razvijati svijest o potrebi cjeloživotne naobrazbe za ulogu kompetentnog roditelja

- osigurati dostupnost informacija djeci s teškoćama u razvoju i odraslim osobama s invaliditetom i njihovim obiteljima

- jačati društvenu svijest o vrijednostima obitelji i značenju kvalitetnoga obiteljskog života za razvoj djeteta s teškoćama

- unaprijediti izvaninstitucijske oblike potpore djeci s teškoćama u razvoju / osobama s invaliditetom i njihovim obiteljima

- omogućiti osobama s invaliditetom što je moguće neovisnije planiranje života i život u zajednici

- osigurati širok raspon kvalitetne podrške na razini zajednice da bi se osobama s invaliditetom omogućila sloboda izbora i osigurala odgovarajuća kvaliteta života u zajednici.

Pokazatelji uspješnosti:

- broj sufinanciranih programa i projekata

- broj korisnika financiranih programa i projekata.

**2. Poticanje cjelovite integracije djece s teškoćama u razvoju i osoba s invaliditetom**

Programi i projekti iz ove skupine odnose se na poticanje integracije djece s teškoćama u razvoju i osoba s invaliditetom u svakodnevni život; na dodatne programe i projekte kojima se dopunjuju redovni programi u školama, vrtićima i ustanovama koje skrbe o osobama s invaliditetom i djeci s teškoćama u razvoju.

Ciljevi:

- osigurati podršku učenicima integriranim u redovno obrazovanje uz zajedničko djelovanje specijaliziranih ustanova

- povećati integraciju djece s teškoćama u razvoju i osoba s invaliditetom u svakodnevni život.

Pokazatelji uspješnosti:

- broj sufinanciranih programa i projekata

- broj korisnika financiranih programa i projekata.

**3. Unapređenje zdravlja djece s teškoćama u razvoju i osoba s invaliditetom**

Programi i projekti iz ove skupine odnose se na dodatne programe i projekte kojima se dopunjuju redovni zdravstveni programi u zdravstvenim ustanovama, programi i projekti usmjereni na prevenciju bolesti te promicanje zdravih stilova života.

Ciljevi:

- osigurati zadovoljavanje zdravstvenih potreba osoba s invaliditetom, poštujući specifičnosti bez obzira na spol, dob, podrijetlo, narav ili stupanj invaliditeta, jednak pristup uslugama zdravstvene zaštite, pristup raspoloživim specijaliziranim uslugama i potpunu uključenost u donošenje odluka o osobnoj zdravstvenoj skrbi

- osigurati sustavno informiranje u vezi s individualnim zdravstvenim potrebama ili uslugama, u obliku razumljivom osobama s invaliditetom

- osigurati informiranje o invaliditetu, bez obzira na to dogodi li se prije ili poslije rođenja, nakon bolesti ili nesreće, provoditi ga u uvjetima koji jamče poštivanje osobe s invaliditetom i njezine obitelji, s ciljem pružanja jasne, sveobuhvatne informacije i podrške

- obrazovati zdravstvene radnike razvijanjem svijesti o invaliditetu zajedno kako bi koristeći svoje znanje i metode bili u najboljoj mjeri osposobljeni za zadovoljavanje konkretnih potreba osoba s invaliditetom

- prepoznati potrebu rane intervencije i tako ustanoviti učinkovite mjere otkrivanja, dijagnosticiranja i liječenja invaliditeta u ranim fazama, te razvijati djelotvorne smjernice za mjere ranog otkrivanja i intervencije.

Pokazatelji uspješnosti:

- broj sufinanciranih programa i projekata

- broj korisnika financiranih programa i projekata.

**4. Mobilnost djece s teškoćama u razvoju i osoba s invaliditetom**

Mobilnost djece s teškoćama u razvoju i osoba s invaliditetom jedan je od osnovnih preduvjeta za uključivanje u aktivnosti svakodnevnog življenja. Programi i projekti iz ove skupine odnose se na dodatne ili inovativne programe i projekte kojima se dopunjuju redoviti programi Grada Zagreba te omogućuju djeci s teškoćama u razvoju i osobama s invaliditetom uključivanje u aktivnosti svakodnevnog života.

Ciljevi:

- postupno uspostaviti okruženje pristupačno osobama s invaliditetom primjenom načela univerzalnog dizajna, izbjegavajući tako stvaranje novih zapreka

- omogućiti dostupnost prijevoza za sve osobe s invaliditetom

- razviti edukacijske programe povezano s univerzalnim dizajnom

- osigurati pristup informacijama i komunikacijama svim osobama s invaliditetom

- osigurati primjenu suvremenih tehnologija.

Pokazatelji uspješnosti:

- broj sufinanciranih programa i projekata

- broj korisnika financiranih programa i projekata.

**5. Poticanje zapošljavanja i profesionalne rehabilitacije osoba s invaliditetom**

Programi i projekti iz ove skupine odnose se na dodatne ili inovativne aktivnosti za osposobljavanje, podizanje kapaciteta, znanja i vještina osoba s invaliditetom da bi se lakše zaposlili na otvorenom tržištu rada te na dodatne programe i projekte profesionalne rehabilitacije osoba s invaliditetom.

Ciljevi:

- promicati aktivnu participaciju osoba s invaliditetom u području profesionalne rehabilitacije, zapošljavanja i rada

- poticati stjecanje znanja, vještina i navika potrebnih za zapošljavanje i zadržavanje posla

- poticati zapošljavanje osoba s invaliditetom na otvorenom tržištu rada i alternativne oblike rada

- poticati uključivanje u rad u radnim centrima

- razvijati partnerstvo odgojno-obrazovnih ustanova s obitelji, lokalnom zajednicom, civilnim sektorom i tržištem rada.

Pokazatelji uspješnosti:

- broj sufinanciranih programa i projekata

- broj korisnika financiranih programa i projekata

- broj održanih edukacija.

**6. Promicanje zaštite prava, zaštite od nasilja i diskriminacije osoba s invaliditetom**

Programi i projekti iz ove skupine odnose se na zaštitu prava, zaštitu od nasilja i diskriminacije osoba s invaliditetom i djece s teškoćama u razvoju te na osiguravanje dostupnosti pravne regulative za zaštitu ljudskih prava i temeljnih sloboda svim osobama s invaliditetom, a osobito ženama s invaliditetom koje su najčešće žrtve nasilja.

Da bi se spriječila diskriminacija osoba s invaliditetom i djece s teškoćama u razvoju, njihovo izdvajanje, isključivanje ili ograničavanje zbog postojećeg invaliditeta, cjelokupna aktivnost ovih projekata usmjerena je prema mjerama za prepoznavanje i zaštitu njihovih prava i unapređivanja kvalitete života socijalnom integracijom.

Ciljevi:

- osigurati stručnu i pravnu pomoć te dostupnost pravne regulative za zaštitu i promicanje ljudskih prava i temeljnih sloboda osobama s invaliditetom na ravnopravnoj osnovi s drugim osobama

- osigurati djelotvoran i ravnopravan pristup svim sustavima zaštite u zajednici

- uspostaviti učinkovitu zaštitu osoba s invaliditetom od svih oblika nasilja i zlostavljanja.

Pokazatelji uspješnosti:

- broj sufinanciranih programa i projekata

- broj korisnika financiranih programa i projekata

- broj održanih edukacija, kampanja.

**7. Sudjelovanje osoba s invaliditetom u javnom životu, kulturi i sportu**

Programi i projekti iz ove skupine odnose se na organizaciju sportskih, kulturnih i drugih druženja, manifestacija, festivala, predstava, natjecanja itd. Sport i razonoda značajne su aktivnosti koje su za osobe s invaliditetom ponekad nužna terapijska nadopuna. Također, omogućavanje sudjelovanja osoba s invaliditetom u kulturi od iznimne je važnosti za integraciju osoba s invaliditetom u zajednicu i omogućavanje njihova izražavanja na području kulture i umjetnosti.

Ciljevi:

- uključivati osobe s invaliditetom u kulturni život i aktivnosti

- omogućiti razvitak i afirmaciju kreativnih mogućnosti osoba s invaliditetom te im omogućiti ravnopravno uključivanje u kulturni život, zajedno s drugim sudionicima

- omogućiti osobama s invaliditetom pristup i/ili stručnu informaciju, odnosno doživljaj kulturne baštine: povijesnih građevina, lokaliteta, umjetnina, tradicijske materijalne i nematerijalne baštine

- osigurati osobama s invaliditetom izjednačene mogućnosti sudjelovanja u rekreativnim, sportskim aktivnostima i razonodi

- osigurati osobama s invaliditetom odgovarajuće informacije, obrazovanje i sredstva potrebna za sudjelovanje u rekreativnim, sportskim aktivnostima i razonodi

- omogućiti razvitak i afirmaciju kreativnih mogućnosti osoba s invaliditetom te im omogućiti ravnopravno uključivanje u kulturni život zajedno s drugim sudionicima

- osigurati stručnu i financijsku potporu projektima i programima osoba s invaliditetom s područja kulture

- sustavno pratiti rad i dostignuća osoba s invaliditetom u kulturi

- omogućiti pristup osoba s invaliditetom ustanovama u kulturi (muzeji, galerije, kazališta, kina, koncertne dvorane i drugo) te pratiti njihove programe uporabom suvremenih tehničkih dostignuća.

Pokazatelji uspješnosti:

- broj sufinanciranih programa i projekata

- broj korisnika financiranih programa i projekata.

**8. Informiranje, komunikacija i podizanje razine svijesti o pravima osoba s invaliditetom**

Programi i projekti iz ove skupine usmjereni su informiranju, komunikaciji i podizanju razine svijesti o pravima osoba s invaliditetom organizacijom različitih kampanja, okruglih stolova, tribina, edukacija u vezi s uporabom različitih suvremenih medija (internet, web, društvene mreže), obilježavanja važnijih datuma i dr. da bi se podigla razina svijesti o pravima osoba s invaliditetom.

Ciljevi:

- osigurati dostupnost primanja i odašiljanja informacija u skladu sa specifičnostima potreba i mogućnosti osoba s invaliditetom

- povećati neovisnost u komuniciranju i informiranju osoba s invaliditetom, a time i samostalnost i kvalitetu života općenito

- stvarati pretpostavke za okruženje u kojemu će osobe s invaliditetom moći sudjelovati u političkom životu kao ravnopravni građani

- promicati sudjelovanje osoba s invaliditetom u svim oblicima javnog života i svim procesima političkog odlučivanja na lokalnoj, regionalnoj, nacionalnoj i međunarodnoj razini

- uključivati osobe s invaliditetom i udruge osoba s invaliditetom u pripremanje mjera javnih politika koje se odnose na osobe s invaliditetom

- sustavno podizati razinu svijesti javnosti o značenju udruga osoba s invaliditetom

- poticati aktivno djelovanje žena s invaliditetom

- poticati suradnju udruga osoba s invaliditetom s ostalim organizacijama civilnog društva

- omogućiti osobama s invaliditetom korištenje novih tehnologija radi povećanja njihove neovisnosti i poboljšanja kvalitete života.

Pokazatelji uspješnosti:

- broj sufinanciranih programa i projekata

- broj korisnika financiranih programa i projekata

- broj održanih okruglih stolova, tribina, edukacija.

Program financiranja je dostupan na internetskoj stranici Grada Zagreba [www.zagreb.hr](http://www.zagreb.hr), uz objavljeni Natječaj.

NATJEČAJ SE NE ODNOSI NA:

- financiranje programa i projekata ustanova, udruga i zaklada čiji je osnivač ili suosnivač Grad Zagreb, druga jedinica lokalne i područne (regionalne) samouprave ili Republika Hrvatska,

- financiranje proizvodnje i objave programskih sadržaja u elektroničkim publikacijama koje provode udruge i druge organizacija civilnog društva koje su upisane u Upisnik pružatelja elektroničkih publikacija koje vodi Vijeće za elektroničke medije,

- financiranje programa i projekata javnih potreba koje provode udruge i koji su u pojedinim područjima propisani posebnim zakonima,

- na programe i projekte u kojima Grad Zagreb sudjeluje kao partner ili suorganizator,

- dodjelu nefinancijske podrške u pravima, pokretninama i nekretninama namijenjene udrugama,

- sufinanciranje obveznog doprinosa korisnika financiranja za provedbu programa i projekata ugovorenih iz fondova Europske unije i inozemnih javnih izvora,

- odobravanje financijske potpore udrugama iz razdjela Stručne službe Gradske skupštine Grada Zagreba.

Iz proračuna Grada Zagreba neće se financirati aktivnosti udruga koje se sukladno posebnom zakonu i drugim pozitivnim propisima smatraju gospodarskom djelatnošću udruga.

1. **VRSTA I VISINA FINANCIJSKE POTPORE**

Financijska sredstva koja se dodjeljuju putem ovog Natječaja odnose se na financiranje jednogodišnjih programa i projekata.

Za financiranje programa i projekata u sklopu ovog Natječaja raspoloživ je iznos od 2.200.000,00 kuna.

Najmanji iznos koji se može prijaviti i ugovoriti za pojedini program i projekt je 10.000,00 kuna, a najveći 200.000,00 kuna.

Udruga može od Grada Zagreba zatražiti do 100% financiranja provedbe programa i projekta.

Sva financijska sredstva koja Grad dodjeljuje putem Natječaja odnose se na aktivnosti koje će se provoditi u kalendarskoj godini za koju se raspisuju.

Iznimno, provođenje dijela aktivnosti može se prenijeti u sljedeću kalendarsku godinu uz uvjet da se program ili projekt ne provodi dulje od 12 mjeseci.

1. FORMALNI UVJETI NATJEČAJA

Na Natječaj se mogu prijaviti udruge i druge organizacije civilnog društva, kada su one, u skladu s uvjetima Natječaja prihvatljivi prijavitelji. Prihvatljiv prijavitelj je udruga koja ispunjava uvjete:

|  |  |  |  |
| --- | --- | --- | --- |
| RB | UVJET | DOKAZ O ISPUNJAVANJU UVJETA | TKO PRIBAVLJA DOKAZ O ISPUNJAVANJU UVJETA |
| 1 | udruga mora biti upisana u Registar udruga Republike Hrvatske ili u drugi odgovarajući registar i imati registrirano sjedište u Gradu Zagrebu najmanje jednu godinu prije dana objave Natječaja | Uvid i provjera u javnu elektroničku bazu podataka – Registar udruga RH ili drugi odgovarajući registar | gradsko upravno tijelo koje provodi Natječaj |
| 2 | udruga mora biti upisana u Registar neprofitnih organizacija | Uvid i provjera u javnu elektroničku bazu podataka – Registar neprofitnih organizacija | gradsko upravno tijelo koje provodi Natječaj |
| 3 | da su osoba/e ovlaštene za zastupanje udruge u mandatu | Uvid i provjera u javnu elektroničku bazu podataka – Registar udruga RH ili drugi odgovarajući registar | gradsko upravno tijelo koje provodi Natječaj |
| 4 | korisnici programa i projekta moraju biti građani Grada Zagreba | Popunjeni Obrazac A1 Prijave na Natječaj | gradsko upravno tijelo koje provodi Natječaj provjerom u Obrazac A1 |
| 5 | udruga mora uredno ispunjavati obveze iz svih prethodno sklopljenih ugovora i zaključaka o financiranju iz proračuna Grada Zagreba u godini koja prethodi raspisivanju Natječaja | Potvrda o potrošnji proračunskih sredstava jednog ili više gradskih upravnih tijela za financijske potpore odobrene iz proračuna Grada Zagreba za 2018. Potvrdu izdaje gradski ured/služba putem kojega je dobivena financijska potpora u 2018. i kojem je predano izvješće o utrošku potpore.  Ako udruga u 2018. nije dobila financijsku potporu iz proračuna Grada Zagreba, dokaz je izjava odgovorne osobe udruge u kojoj ona pod materijalnom i kaznenom odgovornošću izjavljuje da u 2018. nije dobila nikakva financijska sredstva iz proračuna Grada Zagreba. Izjava treba biti vlastoručno potpisana od strane osobe ovlaštene za zastupanje udruge. | prijavitelj obavezno prilaže prijavi na Natječaj |
| 6 | udruga ne smije na Natječaj prijaviti više od tri programa ili projekta na sve objavljene Natječaje za financiranje programa i projekata udruga iz Proračuna Grada Zagreba za 2019.; | Uvid i provjera u elektroničku bazu podataka Grada Zagreba – e-prijavnica | gradsko upravno tijelo koje provodi Natječaj |
| 7 | udruga mora uredno plaćati doprinose i poreze te druga davanja prema državnom proračunu i proračunu Grada Zagreba | potvrda nadležne porezne uprave o nepostojanju duga prema državnom proračunu, ne starija od 30 dana od dana objave Natječaja;  Uvid i provjera u elektroničku bazu podataka – Gradsko stambeno-komunalno gospodarstvo d.o.o. | Prijavitelj obavezno prilaže prijavi na Natječaj;  gradsko upravno tijelo koje provodi Natječaj |
| 8 | udruga mora imati organizacijske kapacitete i ljudske resurse za provedbu programa i projekata, obavljanje javne ovlasti i pružanje socijalnih usluga i biti solventna | Za solventnost dokaz je BON 2 ili SOL 2 ne stariji od 30 dana od dana objave Natječaja  Za organizacijske kapacitete i ljudske resurse popunjene obrasce A1 i A4 | Prijavitelj pribavlja dokaz kod poslovne banke ili FINE-e i obavezno prilaže prijavi na Natječaj  Gradsko upravno tijelo koje provodi Natječaj uvidom u obrasce A1 i A4 |
| 9 | mora voditi transparentno financijsko poslovanje | Uvid i provjera u javnu elektroničku bazu podataka – Registar neprofitnih organizacija | gradsko upravno tijelo koje provodi Natječaj iz elektroničke baza podataka - Registar neprofitnih organizacija gdje je javno objavljen godišnji financijski izvještaj udruge ili drugi financijski dokument za 2018. godinu |
| 10 | da se protiv udruge odnosno odgovorne osobe udruge i voditelja programa ili projekta ne vodi kazneni postupak | uvjerenje da se ne vodi kazneni postupak protiv odgovorne osobe udruge i voditelja programa ili projekta, ne starije od 6 mjeseci od dana objave Natječaja; | prijavitelj obavezno prilaže prijavi na Natječaj |
| 11 | da za program i projekt nisu u cijelosti već odobrena sredstva iz proračuna Europske unije, državnog proračuna ili proračuna Grada Zagreba | Obrazac A2 Izjava o nepostojanju dvostrukog financiranja u 2019.  Izjava treba biti vlastoručno potpisana od strane osobe ovlaštene za zastupanje udruge. | prijavitelj obavezno prilaže prijavi na Natječaj |
| 12 | projekt se mora provoditi na području Grada Zagreba | Popunjeni Obrazac A1 Prijave na Javni Natječaj | Gradsko upravno tijelo koje provodi Natječaj uvidom u obrazac A1 |
| 13 | prijava na Natječaj mora sadržavati sve podatke, dokumentaciju i popunjene obrasce određene Natječajem | Uvid i provjera u elektroničku bazu podataka Grada Zagreba – e-prijavnica da su popunjeni i priloženi svi obrasci i dokumentacija određena Natječajem | Gradsko upravno tijelo koje provodi Natječaj |

1. PARTNERSTVA I SURADNJA NA PROVEDBI PROGRAMA I PROJEKTA

Potpisana izjava o partnerstvu se prilaže ako je u prijavi na javni Natječaj pod točkom II. podtočka 3., upisano da se program ili projekt provodi s partnerom/ima odnosno u konzorciju. Izjavu ne treba prilagati ako je u prijavi navedeno da se program ili projekt provodi samostalno.

Ukoliko je prijavitelj upisao da se program ili projekt provodi s više partnera dužan je dostaviti Izjavu o partnerstvu za svakog partnera (Obrazac A3), potpisanu od strane partnerske organizacije. Također, u obrascu A1- Prijava na Javni Natječaj potrebno je navesti koje će konkretne aktivnosti provoditi partner.

Partneri svoj doprinos provedbi programa i projekta mogu dati kroz suradnju u provedbi aktivnosti i/ili u provedbi aktivnosti korištenjem drugih resursa (osiguravanje prostora, oprema, podmirivanje materijalnih troškova prostora, troškova potrošnog materijala za aktivnosti i sl.)

Financijski doprinos projektu partner može dati u novcu ili kroz rad svojih djelatnika.

Udruga koja prijavljuje program i projekt u cijelosti je odgovorna za njegovu provedbu, izvještavanje i rezultate.

1. PRIHVATLJIVI TROŠKOVI KOJI ĆE SE FINANCIRATI PUTEM JAVNOG NATJEČAJA

Sredstvima ovog Natječaja mogu se financirati samo stvarni i prihvatljivi troškovi nastali provedbom projekta u ugovorenom razdoblju. Pri ocjeni kvalitete/vrijednosti programa/projekta ocjenjivat će se potreba naznačenih troškova u odnosu na predviđene aktivnosti te opravdanost troškova u odnosu na očekivane rezultate.

Prihvatljivi troškovi su troškovi koje je imao korisnik financiranja, a koji ispunjavaju sve sljedeće kriterije:

-   nastali su za vrijeme razdoblja provedbe programa ili projekta u skladu s ugovorom, osim troškova koji se odnose na završne izvještaje, troškova revizije i troškova vrednovanja, a plaćeni su do datuma odobravanja završnog izvještaja. Postupci javne nabave za robe, usluge ili radove mogu započeti prije početka provedbenog razdoblja, ali ugovori ne mogu biti sklopljeni prije prvog dana razdoblja provedbe ugovora;

-   moraju biti navedeni u ukupnom predviđenom proračunu projekta ili programa;

-   nužni su za provođenje programa ili projekta koji je predmetom dodjele financijskih sredstava;

-   mogu biti identificirani i provjereni i koji su računovodstveno evidentirani kod korisnika financiranja prema važećim propisima o računovodstvu neprofitnih organizacija;

-   trebaju biti umjereni, opravdani i usuglašeni sa zahtjevima racionalnog financijskog upravljanja, osobito u odnosu na štedljivost i učinkovitost.

PRIHVATLJIVI IZRAVNI (DIREKTNI) TROŠKOVI:

Prihvatljivim izravnim troškovima smatraju se troškovi koji su neposredno vezani uz provedbu pojedinih aktivnosti predloženog programa ili projekta kao što su:

- troškovi zaposlenika angažiranih na programu ili projektu koji odgovaraju stvarnim izdacima za plaće te porezima i doprinosima iz plaće i drugim troškovima vezanim uz plaću;

-   putni troškovi i troškovi dnevnica za zaposlenike i druge osobe koje sudjeluju u programu ili projektu, pod uvjetom da su u skladu s pravilima o visini iznosa za takve naknade za korisnike koji se financiraju iz sredstava državnog proračuna;

-  troškovi kupnje ili iznajmljivanja opreme i materijala (novih ili rabljenih) namijenjenih isključivo za program ili projekt, te troškovi usluga pod uvjetom da su u skladu s tržišnim cijenama;

-  troškovi potrošne robe;

-  troškovi podugovaranja;

-  troškovi koji izravno proistječu iz zahtjeva ugovora uključujući troškove financijskih usluga (informiranje, vrednovanje konkretno povezano s projektom, revizija, umnožavanje, osiguranje i slično).

PRIHVATLJIVI NEIZRAVNI (INDIREKTNI) TROŠKOVI:

Prihvatljivim neizravnim troškovima smatraju se troškovi koji nisu izravno povezani s provedbom programa ili projekta, ali neizravno pridonose postizanju njegovih ciljeva pri čemu i ti troškovi trebaju biti specificirani i obrazloženi u proračunu.

Prihvatljivi neizravni troškovi projekta su: troškovi režija (energija, voda, telefon, internet, najam prostora), bankovni troškovi, poštanski troškovi, troškovi uredskog materijala i slično.

Prihvatljivi neizravni troškovi programa ili projekta ne mogu biti veći od 25% ukupnog proračuna planiranog za provedbu programa ili projekta te od ukupnog iznosa koji se traži od Grada Zagreba.

Solemnizirana bjanko zadužnica dostavlja se isključivo prije potpisivanja Ugovora o financiranju i nije ju potrebno dostaviti prilikom prijave.

Trošak solemnizacije bjanko zadužnice može biti prihvatljiv trošak projekta ako je iskazan u Obrascu A1-Prijava na Javni natječaj, Proračunu programa ili projekta.

U slučaju da udruga djeluje u unajmljenom privatnom prostoru, prilikom prijave programa ili projekta potrebno je priložiti presliku ovjerenog ugovora o najmu, a koji ne može biti sklopljen s osobama koje obnašaju određene funkcije u upravljanju udrugom, ili sudjeluju u provedbi programa ili projekta.

U proračunu programa ili projekta koji se prijavljuje ne smiju se uvrstiti troškovi koji se odnose na plaćanja režijskih troškova koji glase na ime fizičke osobe (npr. troškovi energije, fiksnih i mobilnih telefona i sl.)

Samo se prihvatljivi troškovi uzimaju u obzir za dodjelu bespovratnih sredstava. Prihvatljivi troškovi moraju se temeljiti na stvarnim troškovima, te moraju biti potkrijepljeni odgovarajućom popratnom dokumentacijom (ugovori, računi, potpisne liste i sl.). Obveza je i neposredan interes prijavitelja pružiti realističan i ekonomičan proračun projekta.

NEPRIHVATLJIVI TROŠKOVI:

Neprihvatljivim troškovima programa ili projekta smatraju se:

-    dugovi i stavke za pokrivanje gubitaka ili dugova;

-    dospjele kamate;

-    stavke koje se već financiraju iz javnih izvora;

-    kupovina zemljišta ili građevina, osim kada je to nužno za izravno provođenje

projekta/programa, kada se vlasništvo mora prenijeti na udrugu i/ili partnere

najkasnije po završetku programa/projekata;

-    gubici na tečajnim razlikama;

-    zajmovi trećim stranama;

-    troškovi reprezentacije, hrane i pića (osim u iznimnim slučajevima kada

se kroz pregovaranje s nadležnim upravnim tijelom Grada dio tih troškova može

priznati kao prihvatljiv trošak);

-    troškovi smještaja (osim u slučaju višednevnih i međunarodnih programa ili u

iznimnim slučajevima kada se kroz pregovaranje s nadležnim upravnim tijelom

Grada dio tih troškova može priznati kao prihvatljiv trošak).

Prilikom provedbe programa ili projekta, sve naknadne potrebe za izmjenom stavki proračuna moraju biti dostavljene Gradu Zagrebu u pisanom obliku na suglasnost za vrijeme trajanja provedbe, a ne u tijeku podnošenja izvješća o provedbi programa ili projekta.

U slučaju da su izmjene proračuna između proračunskih stavki veće od 15%, kao i u slučaju izmjena i dopuna aktivnosti programa ili projekta kojima se utječe na njegovu osnovnu svrhu, prijavitelj obvezno mora dostaviti pisani zahtjev za odobrenjem te obrazloženje izmjena i dopuna proračuna davatelju financijskih sredstava. Sukladno tome izraditi će se dodatak ugovoru i novi proračun programa ili projekta.

Svako odstupanje od proračuna bez odobrenja nadležnog gradskog upravnog tijela smatrati će se nenamjenskim trošenjem sredstava.

1. KAKO PRIJAVITI PROGRAM ILI PROJEKT, SADRŽAJ PRIJAVE I DOKUMENTACIJA KOJU PRIJAVITELJ MORA PRILOŽITI UZ PRIJAVU

U ovom dijelu uputa nalaze se informacije o načinu i sadržaju prijave, obveznoj dokumentaciji kao i informacije o rokovima za prijavu, te kontaktima za upite u slučaju da potencijalni prijavitelj ima dodatna pitanja vezana za provedbu Natječaja.

NAČIN PODNOŠENJA PRIJAVE:

Prijava se podnosi isključivo u elektroničkom obliku putem on line servisa e-Pisarnice koji se nalazi na internetskim stranicama Grada Zagreba www.zagreb.hr, link:

<https://e-pisarnica.zagreb.hr/ePisarnica/eIsprave2>.

Prijavu mora podnijeti osoba ovlaštena za zastupanje udruge, koja da bi mogla pristupiti formi za popunjavanje prijave – ePrijavnica, prethodno treba aktivirati korisnički račun za pristup NIAS-u (Nacionalnom identifikacijskom i autentifikacijskom sustavu).

Iznimno, prijavu može podnijeti osoba kojoj je osoba ovlaštena za zastupanje udruge dala punomoć za podnošenje prijave na natječaje za financiranje programa i projekata udruga iz Proračuna za 2019. Punomoć mora biti ovjerena kod javnog bilježnika i priložena uz prijavu na način da se kao poseban dokument učita u sustavu ePrijavnice u rubrici OSTALI DOKUMENTI. Iz punomoći mora biti jasno vidljivo da je izdana isključivo u svrhu prijave na aktualne natječaje Grada Zagreba.

Registracija prijavitelja i otvaranje korisničkog računa omogućit će prijavitelju pretraživanje Natječaja, preuzimanje dokumentacije otvorenih Natječaja te predaju prijava elektroničkim putem.

Udruga može prijaviti najviše tri (3) programa ili projekta na ukupno 14 objavljenih javnih Natječaja za financiranje programa ili projekata udruga iz Proračuna Grada Zagreba za 2019.

Natječajna dokumentacija sa Uputom za prijavitelje i Korisničkim uputama za rad s javnim dijelom modula ePrijavnicedostupna je na internetskoj stranici Grada Zagreba [www.zagreb.hr](http://www.zagreb.hr), uz objavljeni Natječaj.

SADRŽAJ PRIJAVE I DOKUMENTACIJA KOJU PRIJAVITELJ MORA PRILOŽITI UZ PRIJAVU:

Udruge svoje programe/projekte moraju prijaviti na propisanim obrascima u elektroničkom obliku, prema na njima istaknutim uputama i sukladno ovim Uputama za prijavitelje na javni Natječaj koje su sastavni dio natječajne dokumentacije.

Obavezni sadržaj prijave na Natječaj je slijedeća dokumentacija:

1. A1- Prijava na Javni natječaj ispunjena elektroničkim putem; ispunjeni i potpisani obrasci A2-Izjava o nepostojanju dvostrukog financiranja u 2019., A3-Izjava o partnerstvu i A4-Životopis voditelja programa ili projekta;
2. uvjerenje da se ne vodi kazneni postupak protiv odgovorne osobe udruge i voditelja programa ili projekta, ne starije od 6 mjeseci od dana objave Natječaja;
3. potvrda gradskog upravnog tijela ili više njih o potrošnji proračunskih sredstava u prethodnoj proračunskoj godini;
4. dokaz o solventnosti udruge (BON2, SOL2) s tim da ne smije biti stariji od 30 dana od dana objave Natječaja;
5. potvrda nadležne porezne uprave o nepostojanju duga prema državnom proračunu ne stariju od 30 dana od dana objave Natječaja.

Neobavezni dio prijave mogu biti materijali o prezentaciji rada udruge, isječci iz novina, brošure, publikacije i slično na najviše pet stranica.

Potpisana izjava o partnerstvu se prilaže ako je u prijavi na javni Natječaj pod točkom II. podtočka 3., upisano da se program ili projekt provodi s partnerom/ima odnosno u konzorciju. Izjavu ne treba prilagati ako je u prijavi navedeno da se program ili projekt provodi samostalno.

Potrebno je priložiti uvjerenje da se ne vodi kazneni postupak protiv odgovorne osobe udruge. Također, prilaže se i uvjerenje da se ne vodi kazneni postupak protiv voditelja programa ili projekta.

Potvrdu gradskog upravnog tijela o potrošnji proračunskih sredstava u 2018. godini izdaje gradsko upravno tijelo (gradski ured/služba) putem kojega je dobivena financijska potpora iz proračuna Grada Zagreba za 2018. i kojem je predano izvješće o utrošku potpore za tu godinu. Ukoliko je prijavitelj dobio za prethodnu godinu potpore od više gradskih upravnih tijela, obavezan je priložiti potvrde svih upravnih tijela, u protivnom prijava će se smatrati nepotpunom.

Ako udruga u 2018. nije dobila financijsku potporu iz proračuna Grada Zagreba, potrebno je prijavi na Javni Natječaj priložiti Izjavu koju sastavlja odgovorna osoba udruge, a u kojoj pod materijalnom i kaznenom odgovornošću izjavljuje da u 2018. nije dobila nikakva financijska sredstva iz proračuna Grada Zagreba. Izjava treba biti vlastoručno potpisana od strane osobe ovlaštene za zastupanje udruge.

Prijava se smatra potpunom ako sadrži sve propisane obrasce i dokumentaciju kako je predviđeno u tekstu Natječaja za financiranje programa i projekata udruga. Udruga mora u obrascima odgovoriti na sva pitanja i upisati sve tražene podatke.

**Prijava programa ili projekta neće se razmatrati kada:**

* je podnesena nakon isteka roka za podnošenje prijava;
* je nepotpuna jer sadrži nečitljive dokaze, dokumentaciju i obrasce navedene u ovim uputama pod naslovom „Obavezni sadržaj prijave na Natječaj“;
* se odnosi na financiranje iz točke 1. Uputa pod naslovom „ Natječaj se ne odnosi na“;
* ne zadovoljava uvjete Natječaja iz točke 3. Uputa
* je prijavljena na način suprotan točki 6. Uputa pod naslovom „Način podnošenja prijave“;
* su podnesene više od tri prijave programa i projekta na sve objavljene Javne Natječaje za financiranje programa i projekata udruga iz Proračuna Grada Zagreba za 2019.

7. KOME SE I U KOJEM ROKU OBRATITI ZA DODATNA POJAŠNJENJA

Sva pitanja vezana uz Natječaj mogu se postaviti isključivo elektroničkim putem, slanjem upita na sljedeću adresu: kresimir.miletic@zagreb.hr, i to najkasnije 5 dana prije isteka roka za predaju prijava na Natječaj.

Odgovori na pojedine upite u najkraćem mogućem roku poslat će se izravno na adrese s kojih su poslani, a odgovori na najčešće postavljana pitanja objavit će se na web stranici Grada Zagreba www.zagreb.hr.

U svrhu osiguranja ravnopravnosti svih potencijalnih prijavitelja, davatelj sredstava ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi.

# 8. PROCJENA PRIJAVA I DONOŠENJE ODLUKE O DODJELI SREDSTAVA

Sve zaprimljene prijave proći će sljedeću proceduru:

PROVJERA PRIJAVA S OBZIROM NA PROPISANE UVJETE NATJEČAJA:

Gradonačelnik Grada Zagreba imenuje Povjerenstvo za provjeru ispunjavanja propisanih uvjeta Natječaja. Povjerenstvo čine zaposlenici koji su predstavnici gradskog upravnog tijela nadležnog za svako pojedino područje financiranja. Članovi Povjerenstvo za provjeru ispunjavanja propisanih uvjeta Natječaja ne smiju biti u sukobu interesa o čemu moraju potpisati posebnu izjavu.

Povjerenstvo pri otvaranju prijave pregledava i utvrđuje sadrži li prijava sve podatke, dokumentaciju i popunjene obrasce određene Natječajem i jesu li svi dokazi, dokumentacija i obrasci čitljivi; je li zatraženi iznos sredstava unutar financijskih pragova postavljenih u Natječaju; jesu li prijavitelj i partnerske organizacije prihvatljivi; je li lokacija provedbe projekta prihvatljiva; jesu li predložene aktivnosti prihvatljive te provjerava ispunjavanje drugih propisanih uvjeta Natječaja.

Nakon provjere svih pristiglih i zaprimljenih prijava s obzirom na propisane uvjete Natječaja Povjerenstvo za provjeru ispunjavanja propisanih uvjeta Natječaja donosi odluku koje se prijave upućuju u daljnju proceduru, odnosno na stručno ocjenjivanje, a koje se odbijaju iz razloga neispunjavanja propisanih uvjeta Natječaja (popis prijava koje ne ispunjavaju propisane uvjete Natječaja).

Gradsko upravno tijelo nadležno za pojedino prioritetno područje objavit će, za pojedino prioritetno područje, popis prijava koje ne ispunjavaju propisane uvjete Natječaja na internetskoj stranici Grada Zagreba, u roku od osam dana od utvrđivanja popisa.

PROCJENA PRIJAVA KOJE SU ZADOVOLJILE PROPISANE UVJETE NATJEČAJA:

Gradonačelnik Grada Zagreba imenuje Povjerenstvo za ocjenjivanje prijavljenih programa i projekata, koje se imenuje prema prioritetima financiranja. Povjerenstvo za ocjenjivanje prijavljenih programa i projekata ima predsjednika i šest članova koji se imenuju iz redova predstavnika Grada, znanstvenih i stručnih institucija, nezavisnih stručnjaka i predstavnika organizacija civilnog društva. Članovi Povjerenstvo za ocjenjivanje prijavljenih programa i projekata ne smiju biti u sukobu interesa o čemu moraju potpisati posebnu izjavu.

Svaka pristigla i zaprimljena prijava ocjenjuje se temeljem B2 Obrasca za ocjenu kvalitete/vrijednosti projekta koji je sastavni dio dokumentacije objavljene uz Natječaj.

U Obrascu B2 procjena se vrši prema utvrđenim kriterijima na način da se procjenjuju i boduju podaci koje je prijavitelj upisao u Obrazac A1 Prijava na Javni natječaj i proračun. U Obrascu A1 prijavitelj mora jasno i konkretno odgovoriti na sva postavljena pitanja. Sastavni dio navedenog obrasca je Proračun programa i projekta, u kojem udruga navodi visinu traženih sredstava od Grada Zagreba, visinu sredstava koji su osigurani iz drugih izvora te sveukupna sredstva potrebna za realizaciju programa i projekta. Troškovi ne smiju biti iskazani zbirno već moraju biti detaljno specificirani odnosno u proračunu mora biti iskazan svaki pojedinačni planirani trošak kako bi nakon provedbe projekta mogao biti identificiran i provjeren. Naime, prilikom procjene kvalitete projekta vrednuje usklađenost očekivanih rezultata s procijenjenim troškovima, realnost i ekonomičnost troškova.

Povjerenstvo za ocjenjivanje prijavljenih programa i projekata nakon postupka razmatranja i ocjene prijava koje su ispunile propisane uvjete Natječaja, izrađuje prijedlog odluke o odobravanju/neodobravanju financijskih sredstava za programe i projekte.

Prijedlog odluke o odobravanju/neodobravanju financijskih sredstava sadrži: popis udruga kojima su odobrena financijska sredstva, popis udruga kojima nisu odobrena financijska sredstva, naziv programa ili projekta, razloge neodobravanja financijskih sredstava, ukupno ostvaren broj bodova, obrazloženje ocjene programa i projekta, način plaćanja.

Prijedlog odluke o odobravanju/neodobravanju financijskih sredstava, za pojedino prioritetno područje objavljuje gradsko upravno tijelo nadležno za pojedino prioritetno područje, u roku od osam dana od dana donošenja, na internetskoj stranici Grada Zagreba.

Prijaviteljima se može na njihov zahtjev u roku od 8 dana od dana objave prijedloga odluke o odobravanju/neodobravanju financijskih sredstava omogućiti uvid u zbirnu ocjenu njihova programa ili projekta uz pravo Grada Zagreba da zaštiti tajnost podataka o osobama koje su ocjenjivale program ili projekt.

### 9. OBAVIJEST O DONESENOJ ODLUCI O DODJELI FINANCIJSKIH SREDSTAVA

Konačnu odluku o odobravanju/neodobravanju financijskih sredstava donosi gradonačelnik.

Konačan popis udruga kojima su odobrena financijska sredstva sa i popis udruga kojima nisu odobrena financijska sredstva objavljuje nadležno gradsko upravno tijelo na internetskoj stranici Grada Zagreba u roku od osam dana od dana donošenja konačne odluke o odobravanju/neodobravanju financijskih sredstava.

### 10. PODNOŠENJE PRIGOVORA

Prijavitelj može podnijeti prigovor na:

# Popis prijava koje ne ispunjavaju propisane uvjete Natječaja. Prijavitelji mogu u roku od osam dana od objavljivanja popisa podnijeti prigovor gradonačelniku. Prigovor se podnosi preko nadležnog gradskog upravnog tijela u pisanom obliku, u roku od 8 dana od dana objave popisa;

1. Prijedlog odluke o odobravanju/neodobravanju financijskih sredstava. Prigovor se podnosi preko nadležnog gradskog upravnog tijela u pisanom obliku, u roku od 8 dana od dana objave prijedloga odluke o odobravanju/neodobravanju financijskih sredstava, a odluku o prigovoru, uzimajući u obzir sve činjenice, donosi gradonačelnik. Prigovor se može podnijeti samo zbog povrede postupka odobravanja financijskih sredstava.

Prigovori se podnose gradonačelniku, putem nadležnog gradskog upravnog tijela u pisanom obliku. Odluku o prigovoru donosi gradonačelnik.

# 11. UGOVARANJE, PRAĆENJE TE OBUSTAVLJANJE ISPLATE I POVRAT ISPLAĆENIH SREDSTAVA

Prije potpisivanja ugovora od prijavitelja će se tražiti solemnizirana bjanko zadužnica (trošak solemnizacije dio je prihvatljivih troškova projekta) koja se nakon odobrenja konačnog izvještaja o provedbi projekta vraća korisniku.

Sa udrugom kojoj je odobrena financijska potpora Grad Zagreb će potpisati ugovor o financiranju programa ili projekta najkasnije 30 dana od dana donošenja odluke o financiranju.

U slučaju odobrenog djelomičnog financiranja programa/projekta od udruge će se tražiti izrada izmijenjenog obrasca proračuna (troškovnika), koji će biti sastavni dio ugovora o financiranju te će se zatražiti i izmjena opisnog dijela programa/projekta, s obzirom na smanjeni proračun. Naglašavamo da su udruge dužne specificirati troškove projekta za koje se traži financiranje u obrascu Proračuna programa/projekta.

Udruga je dužna uskladiti izmijenjeni troškovnik/proračun na način da indirektni troškovi ne smiju biti veći od 25% u odnosu na iznos ukupno odobrenih sredstava. Tako izmijenjeni obrazac proračuna ili troškovnik aktivnosti postaje sastavni dio ugovora.

Prilikom pregovaranja Grad će prioritet financiranja staviti na aktivnosti kojima će se učinkovitije ostvariti ciljevi iz razvojnih i strateških dokumenata Grada.

Financijska sredstva će biti doznačena u roku i na način određen ugovorom o financiranju programa/projekta. Obrazac B1-Ugovor o financiranju programa/projekta sastavni je dio Natječajne dokumentacije i dostupan je na internetskoj stranici Grada Zagreba [www.zagreb.hr](http://www.zagreb.hr) , uz objavljeni Natječaj. Napominjemo da su sastavni dio Ugovora o financiranju i Opći uvjeti ugovora. Opći uvjeti ugovora su ugovorne odredbe koje dopunjuju odredbe Ugovorao financiranju utvrđene između Davatelja financijskih sredstava i Korisnika financiranja, a odnose se na opća pravila i obveze koje se primjenjuju u provedbi aktivnosti i primjenjuju se na sve ugovore sklopljene u okviru Javnog Natječaja. Opći uvjeti sadrže odredbe kojim se regulira slijedeće: Opće obveze; Obveza dostavljanja podataka, financijskih i opisnih izvještaja; Odgovornost ugovornih strana; Sukob interesa u korištenju sredstava iz javnih izvora; Čuvanje dokumenata; Javnost i vidljivost; Vlasništvo, korištenje rezultata i opreme; Praćenje i vrednovanje programa i/ili projekta; Izmjene i dopune ugovora; Prijenos prava; Provedbeno razdoblje, produljenje, obustava, viša sila i rok dovršetka; Raskid ugovora; Primjena propisa i rješavanje sporova; Financijske odredbe: Prihvatljivi i neprihvatljivi troškovi; Računi, tehničke i financijske provjere; Konačan iznos financiranja od strane davatelja financijskih sredstava i Povrat sredstava.

Davatelj financijskih sredstava odnosno nadležno gradsko upravno tijelo kontrolirat će namjensko trošenje odobrenih sredstava na temelju obveznog opisnog i financijskog izvješća koji je udruga dužna dostaviti na propisanim obrascima isključivo u elektroničkom obliku putem on line servisa e-Pisarnice, u skladu s odredbama Ugovora o financiranju programa ili projekta.

Udruga s kojom se sklopi ugovor o financiranju se obvezuje da neće sudjelovati u izbornoj ili drugoj promidžbi političke stranke, koalicije ili kandidata, neće davati izravnu potporu političkoj stranci, koaliciji ili kandidatu niti prikupljati financijska sredstva za financiranje političkih stranaka, koalicija ili kandidata za sve vrijeme trajanja ugovora.

U slučaju kada udruga nenamjenski utroši odobrena financijska sredstva ili na drugi način krši obveze proizašle iz ugovora, daljnje financiranje će se obustaviti i zatražiti povrat uplaćenih sredstava. Ukoliko udruga ne izvrši zatraženi povrat sredstava davatelj financijskih sredstava će aktivirati solemniziranu bjanko zadužnicu.

### 12. INFORMIRANJE I VIDLJIVOST

Korisnik mora osigurati vidljivost financiranja programa od strane Davatelja financijskih sredstava. Na svim materijalima vezanim za program korisnik mora navesti da je program/projekt financiran iz proračuna Grada Zagreba. Cilj informiranja i vidljivosti je podizanje svijesti javnosti, medija i dionika o ulozi tijela javne vlasti koja financiraju Natječaj te rezultatima i učincima financiranih programa.

Pri provedbi projektnih aktivnosti prijavitelj mora osigurati poštovanje načela jednakih mogućnosti, ravnopravnosti spolova i nediskriminacije te razvijati aktivnosti u skladu s potrebama u zajednici

Sva ostala prava i obveze korisnika projekta/programa urediti će se Ugovorom o dodjeli financijskih sredstava.

POPIS NATJEČAJNE DOKUMENTACIJE

OBRASCI ZA PRIJAVU PROGRAMA ILI PROJEKTA:

1. Obrazac A1 Prijava na javni Natječaj i proračun, koji se podnosi isključivo u elektroničkom obliku putem on line servisa e-Pisarnice
2. Obrazac A2 Izjava o nepostojanju dvostrukog financiranja
3. Obrazac A3 Izjava o partnerstvu
4. Obrazac A4 Životopis voditelja programa ili projekta

Obrasce pod točkom 2., 3., i 4. je potrebno ispuniti, vlastoručno potpisati i skenirane priložiti Prijavi na javni Natječaj, na način kako je opisano u korisničkim uputama za Podnositelje prijava za korištenje modula ePrijavnice.

OBRASCI ZA PROCJENU PROGRAMA ILI PROJEKTA:

1. Obrazac B2 Ocjena kvalitete, vrijednosti programa ili projekta

OBRASCI ZA PROVEDBU I IZVJEŠTAVANJE O PROGRAMU ILI PROJEKTU:

1. Obrazac B1 Ugovor o financiranju programa ili projekta
2. Obrazac B3.a. Izvještaj o izvršenju programa ili projekta
3. Obrazac B3.b. Financijsko izvještaje provedbe
4. Obrazac B3.c. Sažetak financijskog izvještaja o izvršenju programa ili projekta

DODATNA DOKUMENTACIJA:

1. Korisničke upute za Podnositelje prijava za korištenje modula ePrijavnice
2. Pravilnik o financiranju udruga iz proračuna Grada Zagreba (Službeni glasnik Grada Zagreba 12/15, 24/15, 2/16 i 7/18).
3. Program financiranja udruga za pojedino područje javnog Natječaja